เงินกาตาร์ดอดซื้อTTAผ่านกองทุนมาเลย์
เผยกองทุนมาเลเซีย บริหารเงินให้ &#8220;กาตาร์&#8221; ดอดเก็บหุ้นโทรีเซนไทย วางเป้าถือหุ้นมากกว่า 5%
15 ก.ย. 2554

เผยกองทุนมาเลเซีย บริหารเงินให้ “กาตาร์” ดอดเก็บหุ้นโทรีเซนไทย วางเป้าถือหุ้นมากกว่า 5% 
แหล่งข่าวจากโบรกเกอร์ต่างชาติ เปิดเผยว่า กองทุน Fulton Capital Management Malaysia ซึ่งเป็นกองทุนมาเลเซียที่เข้ามาซื้อหุ้นบริษัท โทรีเซนไทย เอเยนต์ซีส์ (TTA) จำนวน 35.45 ล้านหุ้น คิดเป็น 5.01% มีเป้าหมายจะเก็บหุ้นเพิ่มขึ้นอีก หลังจากมองเห็นการเปลี่ยนแปลงที่จะเกิดขึ้นใน TTA ซึ่งคุ้มกับการลงทุนและเข้ามาลงทุนในประเทศไทย ตามการชักชวนของลูกชายโบรกเกอร์ใหญ่รายหนึ่งในตลาดหลักทรัพย์ที่มีสายสัมพันธ์กับผู้นำในตะวันออกกลาง 
สำหรับกองทุน Fulton มีผู้จัดการกองทุนเป็นคนมาเลเซีย กองทุนดังกล่าวเป็นกองทุนของประเทศกาตาร์ ที่ต้องการเข้ามาลงทุนในเอเชีย ซึ่งการเข้ามาถือหุ้น TTA เพราะเห็นว่า กำลังมีการเปลี่ยนแปลงและเห็นว่าเป็นการลงทุนที่คุ้มค่า 
“กองทุนมาเลเซีย มีเจตนาเข้าถือหุ้น TTA ในสัดส่วนที่มากพอสมควร ลักษณะเป็นการลงทุนมากกว่าเข้ามาเก็งกำไร สัดส่วนที่แจ้งไปเบื้องต้น 5% อย่างต่ำเร็วๆ นี้คงถือ 10%” แหล่งข่าวเปิดเผย 
แหล่งข่าวเปิดเผยว่า การเข้าซื้อหุ้นของกองทุนมาเลเซีย ไม่ได้คุยหรือหารือกับผู้บริหาร TTA เพราะเป็นการซื้อในกระดาน ขณะที่ผู้บริหาร TTA ไม่มีแผนเก็บหุ้น TTA เพิ่มเติมจากที่ถือ 4 ล้านหุ้นเศษ 
“กำลังที่กลุ่มนักลงทุนผู้เรียกร้องให้มีการเปลี่ยนแปลงโครงสร้างการบริหารใน TTA มีเกินความจำเป็น เพียงแต่ยังไม่เคลื่อนไหวใดๆ ในช่วงนี้ ในที่สุดการเปิดประชุมผู้ถือหุ้น ช้าหรือเร็วก็ต้องมี ไม่มีการประชุมวิสามัญ ก็ใช้โอกาสการประชุมสามัญประจำปี เป็นเวทีซักถาม เมื่อดูกลุ่มทุนต่างชาติเข้ามาเก็บหุ้น แต่กลุ่มผู้บริหารไม่เก็บหุ้นเพิ่ม มีแต่กันผู้ถือหุ้นเข้ามา มีที่ไหนผู้ถือหุ้นไม่ใช่เจ้าของบริษัท แต่เป็นผู้บริหารที่เป็นเจ้าของบริษัท” แหล่งข่าวเปิดเผย
ด้านราคาหุ้น TTA ล่าสุดวันที่ 14 ก.ย.ที่ผ่านมา ราคาเคลื่อนไหวไม่มาก 0.40 บาท สูงสุดที่ 18.80 บาท และต่ำสุด 18.40 บาท มูลค่าซื้อขายค่อนข้างดีที่ 63.09 ล้านบาท อย่างไรก็ตาม ราคาที่เคลื่อนไหวนี้ไม่ได้ตอบรับกับกองทุนมาเลเซียที่เข้ามาถือหุ้น จากภาวะตลาดหุ้นไม่ดี